**Αριστερή Ριζοσπαστική Δημοτική Κίνηση ΕΚΤΟΣ ΤΩΝ ΤΕΙΧΩΝ**

**ΠΡΟΫΠΟΛΟΓΙΣΜΟΣ ΔΗΜΟΥ ΑΜΑΡΟΥΣΙΟΥ 2021**

**ΓΙΑΤΙ ΤΟΝ ΚΑΤΑΨΗΦΙΖΟΥΜΕ**

O Προϋπολογισμός του 2021 του Δήμου Αμαρουσίου συζητιέται στο φόντο της **υγειονομικής κρίσης και της Πανδημίας** που μαστίζει την χώρα, αλλά και της **διαφαινόμενης ύφεσης.** Ύφεση η οποία εκτιμάται **ΤΩΡΑ** στο 10,5% του ΑΕΠ για το 2020, ενώ η υποτιθέμενη “ανάπτυξη” για το 2021 έχει περιοριστεί στο 4,8%.

Οι προβλέψεις της κυβέρνησης και του επιτελείου της έχουν τιναχτεί στον αέρα μέσα σε περίπου ενάμιση μήνα, καθώς στις αρχές Οκτωβρίου, στο προσχέδιο του προϋπολογισμού, η κυβέρνηση προέβλεπε ότι στο τέλος του 2021 η κατάσταση θα ήταν περίπου “ίσα βάρκα ίσα νερά” καθώς μετά την ύφεση κατά 8,2% που εκτιμούσε τότε για το τρέχον έτος, έκανε λόγο για αύξηση του ΑΕΠ κατά 7,5% το επόμενο

Είναι ένας Προϋπολογισμός **κομμένος και ραμμένος στα μέτρα που ορίζουν οι κυβερνητικές επιλογές**, πλήρως υποταγμένος στις μνημονιακές αλλά και στις μεταμνημονιακές δεσμεύσεις των κυβερνήσεων τόσο της Νέας Δημοκρατίας όσο και της προηγούμενης του ΣΥΡΙΖΑ.

**Σχεδιάστηκε στα πλαίσια του αντιλαϊκού Κεντρικού Προύπολογισμού**, ο οποίος προβλέπει μειώσεις για τις κοινωνικές ανάγκες εν μέσω πανδημίας.

Πιο συγκεκριμένα προβλέπει:

* 572 εκ. μείωση στις δαπάνες για την Υγεία. Κι αυτό, παρά το γεγονός ότι σύμφωνα με τον ΟΟΣΑ, η Ελλάδα είναι προτελευταία ανάμεσα στα κράτη-μέλη του στις κατά κεφαλή πρόσθετες δαπάνες του 2020 για την αντιμετώπιση της πανδημίας.
* 2,2 δις μείωση στην Πρόνοια και στις Κοινωνικές Ασφαλίσεις
* Μειώσεις στην Παιδεία κλπ.

Την ίδια στιγμή βέβαια συνεχίζει να δίνει 5,5 δις σε Εξοπλισμούς (αύξηση 62%), «δωράκια» στους εφοπλιστές και στις Τράπεζες και εκατομμύρια για νέες προσλήψεις αστυνομικών και αναβάθμιση του εξοπλισμού τους.

Επίσης για τους Δήμους προβλέπει :

* Μείωση 30% των ΚΑΠ για τους Δήμους,
* Μείωση των κοινωνικών παροχών των ΟΤΑ στο 1/3 του 2020,

Και αυτό, ενώ ήδη εφαρμόζεταιτα τελευταία χρόνια **εξοντωτική μείωση των κεντρικών πόρων** (κατά περίπου 65%).

Επίσης παραμένει σε ισχύ η **υποχρέωση των ΟΤΑ για πλεονάσματα** **και** **για ισοσκελισμένους προϋπολογισμούς**. Η μη ισοσκέλιση σημαίνει μη επιχορήγηση από τους κεντρικούς πόρους.

Την ίδια στιγμή τα **οικονομικά των ΟΤΑ κάθε χρόνο χειροτερεύουν**, κάτω από το βάρος των πολιτικών που έχουν εφαρμοστεί από ΕΕ και κεντρικό κράτος, ιδιαίτερα τα τελευταία χρόνια. Χαρακτηριστικό είναι ότι με το μεσοπρόθεσμο που ψηφίστηκε από την κυβέρνηση ΣΥΡΙΖΑ, προβλέπεται «οροφή» 2,7 δις στην κρατική χρηματοδότηση για τους δήμους μέχρι το 2022.

**Τι σημαίνει αυτό για τον Δήμο μας;**

Στα Τακτικά Έσοδα η επιχορήγηση από τους κεντρικούς πόρους είναι μόνο 6,9 εκ. €, ενώ στα Έκτακτα Έσοδα είναι 390 χιλ. Δηλαδή συνολικό ποσοστό μόλις 19% στο άθροισμα Τακτικών και Έκτακτων Εσόδων.

**Ο Προϋπολογισμός του Δήμου Αμαρουσίου για το 2021 είναι βαθιά αντιλαϊκός, ταξικός και άδικος κοινωνικά**.  Είναι χαρακτηριστικό ότι από τα Τακτικά Έσοδα (29,7 εκ.€) το 55% προέρχεται από την άδικη έμμεση φορολογία (τέλη 14,1 εκ.€, έμμεσοι φόροι ηλεκτροδότησης 2,1 εκ.€).

Επίσης στις Δαπάνες προβλέπεται ένα σημαντικό ποσοστό (6,5 εκ.€) το οποίο θα διατεθεί σε αποπληρωμή δανείων και χρεών προηγούμενων ετών, τα οποία αφορούν κατά κύριο λόγο τις «αμαρτίες» των προηγούμενων Διοικήσεων του Δήμου Αμαρουσίου.

Να αναφέρουμε επίσης ότι οι έκτακτες επιχορηγήσεις λόγω Πανδημίας ανέρχονται μόνο στο ποσό των 390 χιλ. (για συμβασιούχους σχολικής καθαριότητας) και δεν προβλέπεται άλλο κονδύλι.

Η δημοτική αρχή μέσα στην πανδημία του covid 19, **θα έπρεπε και πρέπει να διεκδικήσει από την κυβέρνηση** επιπλέον κονδύλια καθώς και την ενίσχυση του δημόσιου συστήματος υγείας. Να ανοίξουν δομές πρωτοβάθμιας περίθαλψης και κέντρα υγείας που να καλύπτουν επαρκώς τις ανάγκες της πόλης μας. Να εξοπλιστούν ανάλογα και κυρίως να προσληφθεί το απαιτούμενο προσωπικό με μόνιμη σχέση εργασίας.

**Ο Προϋπολογισμός του 2021 σε συνδυασμό με το αντίστοιχο Τεχνικό Πρόγραμμα, είναι επίσης μακριά από τις κοινωνικές ανάγκες των συμπολιτών μας**.
Για άλλη μια φορά δεν «ακουμπά» το πολύ κρίσιμο θέμα των νέων κτιριακών σχολικών υποδομών, στις οποίες έχει να προστεθεί νέο κτίριο εδώ και 16 χρόνια. Στις τουλάχιστον 4 νέες σχολικές μονάδες που απαιτούνται (8ο Γυμνάσιο, 11ο Δημοτικό, αλλά και 5ο Δημοτικό – 6ο Λύκειο τα οποία στεγάζονται σε παλιά προκατασκευασμένα), έρχονται πλέον να προστεθούν και οι αυξημένες ανάγκες για την Δίχρονη Προσχολική Αγωγή, οι οποίες καλύφθηκαν φέτος ως επί το πλείστον σε «προκάτ» αίθουσες, αλλά η λύση αυτή χαρακτηρίστηκε από όλους ως προσωρινή, μέχρι να αντικατασταθούν με νέα κτίρια Δημόσιων Νηπιαγωγείων σύγχρονων προδιαγραφών.

Αντίστοιχα, τα ποσοστά για πολιτιστικές υποδομές, για αναπλάσεις κοινόχρηστων χώρων ή χώρων πρασίνου, παραμένουν σε πολύ μικρά ποσοστά. Και βέβαια ούτε κουβέντα για το γήπεδο ποδοσφαίρου που κατείχε σημαντική θέση στα προεκλογικά προγράμματα.

**Τέλος πρόκειται για ένα Προϋπολογισμό πλασματικό – εικονικό**. Έτσι είναι άλλωστε όλοι οι προϋπολογισμοί των τελευταίων ετών, καθώς αυτοί υλοποιούνται σε ποσοστό 50% περίπου κάθε χρόνο. Αυτό επιτυγχάνεται με κάθε λογής τροποποιήσεις και μεταφορές κωδικών αλλά και με τη πρόβλεψη είσπραξης οφειλών παρελθόντων ετών που ποτέ δεν εισπράττονται.

Η Αριστερή Ριζοσπαστική Δημοτική Κίνηση ΕΚΤΟΣ ΤΩΝ ΤΕΙΧΩΝ Αμαρουσίου **ΚΑΤΑΨΗΦΙΖΕΙ τον Προϋπολογισμό και το Τεχνικό Πρόγραμμα**, θεωρώντας τον προϋπολογισμό  πλασματικό – ψεύτικο, αντιλαϊκό, άδικο κοινωνικά και το δε κατ’ ευφημισμό τεχνικό πρόγραμμα, πολύ μακριά από τις πραγματικές ανάγκες των κατοίκων του Δήμου μας.

Δηλώνουμε ότι θα συνεχίσουμε  τον αγώνα μας για:

* Επαναφορά του ύψους της χρηματοδότησης των ΚΑΠ που έχουν περικοπεί. Άμεση απόδοση των χρωστούμενων πόρων από το κράτος στους Ο.Τ.Α.
* Κατάργηση του «Παρατηρητηρίου Οικονομικής Αυτοτέλειας», ανατροπή του «Μεσοπρόθεσμου Πλαισίου Δημοσιονομικής Στρατηγικής».
* Κατάργηση του Τ.Α.Ι.Π.Ε.Δ., όχι στο ξεπούλημα της δημόσιας περιουσίας.
* Αναβάθμιση των κοινωνικών υπηρεσιών και παροχών. Λεφτά για τις κοινωνικές δαπάνες, για μισθούς και συντάξεις και τις λαϊκές ανάγκες σε παιδεία, υγεία, πρόνοια, υποδομές, πολιτισμό και αθλητισμό.
* Κατάργηση των ανταποδοτικών τελών και δημοτικών φόρων στους άνεργους – χαμηλόμισθους μισθωτούς και αυταπασχολούμενους – χαμηλοσυνταξιούχους.

Αυτή η πολιτική ούτε “εξωραΐζεται”, ούτε “εκδημοκρατίζεται”, ούτε “βελτιώνεται” με αλλαγή προσώπων και διαχείρισης. Μόνο ΑΝΑΤΡΕΠΕΤΑΙ με μαζική, δυναμική, εργατική-λαϊκή-νεολαιίστικη ΠΑΛΗ, στην κοινωνία, στον δήμο και παντού!».

**Καλούμε τον λαό της περιοχής μας, να πάρουμε τις ΖΩΕΣ και τις ΓΕΙΤΟΝΙΕΣ μας στα χέρια μας ! ΓΙΑΤΙ ΜΟΝΟΝ Ο ΛΑΟΣ ΣΩΖΕΙ ΤΟΝ ΛΑΟ.**